ET Euroopa Liidu Teataja L 249/14

KOMISJONI MÄÄRUS (EL) 2015/1608,

24. september 2015,

millega muudetakse Euroopa Parlamendi ja nõukogu määruse (EÜ) nr 396/2005 IV lisa seoses teatavates toodetes või nende pinnal esinevate kapriinhappe, parafiinõli (CASi nr 64742-46-7), parafiinõli (CASi nr 72623-86-0), parafiinõli (CASi nr 8042-47-5), parafiinõli (CASi nr 97862-82-3), lubiväävli ja uurea jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 5 lõiget 1,

ning arvestades järgmist:

(1) Kapriinhappe, parafiinõli (CASi nr 64742-46-7), parafiinõli (CASi nr 72623-86-0), parafiinõli (CASi nr 8042-47-5), parafiinõli (CASi nr 97862-82-3), lubiväävli ja uurea suhtes ei ole kehtestatud konkreetseid jääkide piirnorme ning neid aineid ei ole kantud määruse (EÜ) nr 396/2005 IV lisasse; seepärast kohaldatakse nende puhul kõnealuse määruse artikli 18 lõike 1 punktis b sätestatud vaikimisi väärtust 0,01 mg/kg.

(2) Kapriinhape on heaks kiidetud komisjoni direktiivi 2008/127/EÜ (2) kohaselt. Kõnealuse aine puhul pole olulisi lisandeid kindlaks tehtud. Lisaks on kapriinhappega loodusliku kokkupuute määr palju suurem kui see, mis on seotud kõnealuse aine kasutamisega taimekaitsevahendina. Sellepärast peetakse asjakohaseks lisada kõnealune aine määruse (EÜ) nr 396/2005 IV lisasse.

(3) Parafiinõli (CASi nr 64742-46-7), parafiinõli (CASi nr 72623-86-0), parafiinõli (CASi nr 8042-47-5) ja parafiinõli (CASi nr 97862-82-3) (3) (4) puhul jõudis toiduohutusamet järeldusele, et kui on võimalik tõendada, et parafiinõlid on kõrge puhtusastmega, ei ole toksikoloogilisest aspektist põhjust muretsemiseks ning ei ole vaja kehtestada aktsepteeritavat päevadoosi, ainega kokkupuutumise vastuvõetavat ulatust ega akuutset standarddoosi. 20. novembril 2012 võttis alaline toiduahela ja loomatervishoiu komitee teadmiseks läbivaatusaruannete muudetud versiooni, milles on selgitatud, et asjaomased tehnilised kirjeldused vastavad meditsiinilisele tasemele (kõrge puhtusaste). Sellepärast peetakse asjakohaseks lisada kõnealused ained määruse (EÜ) nr 396/2005 IV lisasse.

(4) Lubiväävli (5) puhul ei saanud amet hinnata toidu kaudu omastamise riski tarbijatele, kuna osa teabest polüsulfiidide jääkide võimaliku esinemise kohta ei olnud kättesaadav. Väävli- ja kaltsiumijääke, mis tekivad lubiväävli (kaltsiumpolüsulfiid) kasutamisest, esineb siiski kõikjal keskkonnas. Seepärast peetakse asjakohaseks lisada kõnealune aine ajutiselt määruse (EÜ) nr 396/2005 IV lisasse kuni ameti põhjendatud arvamuse esitamiseni vastavalt artikli 12 lõikele 1.

(5) Uurea (6) puhul leidis amet, et toidu kaudu omastamise riski kvantitatiivne hindamine ei ole kõnealuse aine erilisest kasutusviisist tulenevalt vajalik. Uurea (karbamiid) on kooskõlas Euroopa Parlamendi ja nõukogu määrusega (EL) nr 1129/2011 (7) toidu lisaainena heaks kiidetud. Lisaks on uureaga loodusliku kokkupuute määr palju suurem kui see, mis on seotud kõnealuse aine kasutamisega taimekaitsevahendina. Sellepärast peetakse asjakohaseks lisada kõnealune aine määruse (EÜ) nr 396/2005 IV lisasse.

(6) Kuna jääkide piirnormide asjakohased muudatused põhinevad toiduohutusameti järeldustel ja nende puhul on arvesse võetud käsitletava küsimusega seotud asjakohaseid tegureid, on need muudatused kooskõlas määruse (EÜ) nr 396/2005 artikli 5 lõike 1 asjaomaste nõuetega.

(7) Määruse (EÜ) nr 396/2005 IV lisas loetletud ainete puhul võib olla vaja järgida ka liidu toidu- ja/või söödaalastes õigusaktides sätestatud nõudeid. Seepärast on asjakohane muuta joonealuse märkuse 2 sõnastust kõnealuses lisas nii, et osutataks muudele konkreetsetele liidu toidu- ja/või söödaalastele õigusaktidele. Selliseid õigusnorme võidakse aine suhtes kohaldada pärast selle lisamist määruse (EÜ) nr 396/2005 IV lisasse. Seepärast on asjakohane, et kõnealune joonealune märkus kehtiks kõigi IV lisas loetletud ainete suhtes.

(8) Seepärast tuleks määrust (EÜ) nr 396/2005 vastavalt muuta.

(9) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 396/2005 IV lisa muudetakse vastavalt käesoleva määruse lisale.

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 24. september 2015 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) Komisjoni direktiiv 2008/127/EÜ, 18. detsember 2008, millega muudetakse nõukogu direktiivi 91/414/EMÜ mitme toimeaine lisamisega (ELT L 344, 20.12.2008, lk 89).

(3) Conclusion on pesticide peer review regarding the risk assessment of the active substance paraffin oils (CAS 64742-46-7, 72623-86-0 and 97862-82-3). EFSA Scientific Report (2008) 216, 1–59.

(4) Conclusion on pesticide peer review regarding the risk assessment of the active substance paraffin oil (CAS 8042-47-5, chain lengths C18-C30, reliable boiling point range not available). EFSA Scientific Report (2008) 219, 1–61.

(5) Euroopa Toiduohutusamet: Conclusion on the peer review of the pesticide risk assessment of the active substance lime sulfur. EFSA Journal 2010; 8(11): 1890 [45 lk]. doi:10.2903/j.efsa.2010.1890.

(6) Euroopa Toiduohutusamet: Conclusion on the peer review of the pesticide risk assessment of the active substance urea. EFSA Journal 2012; 10(1): 2523 [35 lk]. doi:10.2903/j.efsa.2012.2523.

(7) Euroopa Parlamendi ja nõukogu määrus (EL) nr 1129/2011, 11. november 2011, millega muudetakse Euroopa Parlamendi ja nõukogu määruse (EÜ) nr 1333/2008 II lisa ja kehtestatakse Euroopa Liidu toidu lisaainete loetelu (ELT L 295, 12.11.2011, lk 1).